M. Fronc, poslanec: (2006-10-17):
Pán minister, zmena, ktorú sa touto novelou chystáte zaviesť, však tento systém financovania zničí. Skôr než vám a kolegom poslancom vysvetlím a zdôvodním, aké škody sa chystáte spôsobiť našim školám a žiakom a ako negatívne zasiahnete do financovania učiteľov, chcem poznamenať, že chápem, že ste v rezorte krátko a všetko sa za 100 dní naučiť nedá. To vás však neoprávňuje, aby ste hazardovali s tisíckami detí, ktoré využívajú neštátne zariadenia na svoje mimoškolské aktivity, ktoré sa stravujú v neštátnych jedálňach či trávia čas v neštátnych školských kluboch. Nemôžete hazardovať ani so stovkami handicapovaných detí zo sociálne odkázaných rodín, ktoré na pomoc využívajú služby neštátnych zariadení, a napokon ani so zamestnaním tisícok pedagógov. V novele zákona sa chystáte urobiť niekoľko zásadných zmien a ja pôjdem postupne. Tú najväčšiu a najhoršiu, aby neštátne školské zariadenia už nefinancovalo ministerstvo školstva, ale samospráva a dokonca aby na ich existenciu samospráva vydávala súhlas, možno pomenovať len jediným spôsobom. Pán minister, vy sa práve pokúšate znárodniť súkromné školstvo. Žijeme však v roku 2006, a nie v roku 1948. Uvedomujem si, že v časti našej spoločnosti pojmy súkromné vlastníctvo, podnikateľ vyvolávajú nevôľu, ale nechápem, prečo vy, pán minister, odpor voči pedagógom neštátnych škôl a deťom, ktoré neštátne zariadenia navštevujú, ešte sám svojimi navrhovanými zmenami podnecujete, navyše keď žijeme v spoločnosti, ktorá sa hlási k trhovej ekonomike. Inými slovami, ak sa rodičia rozhodnú investovať peniaze do vzdelania svojho dieťaťa, aby napr. malo kvalitnejšieho pedagóga či kvalitnejšiu výučbu angličtiny, tak im chcete znížiť dotáciu zo štátu. Nie školy, ale občania sú si rovní. Deti sú si rovné bez ohľadu na to, kto zriadil školu, do ktorej chodia. A preto som presvedčený, že štát má byť v tejto veci garantom. Novela zákona, ktorú ste, pán minister, pripravili, znamená postupnú likvidáciu súkromného školstva. Navrhujete, aby počas troch rokov obec musela dať školskému zariadeniu 85 % z nárokovateľných prostriedkov, dokonca, ako som videl, ste včera sľúbili predstaviteľom neštátnych zariadení, ktorí sa právom cítia ohrození, že v prípade, že by sa tak nestalo, že by došlo k zmene, tak stiahnete zákon. Ja sa vás ale chcem opýtať, pán minister, ako donútite obec, aby tieto peniaze dala. Zákon to nemôže urobiť, nemôže zasahovať do ústavných práv obce. Budete snáď osobne chodiť od starostu k starostovi a prosiť ho a presviedčať? Konštatujete, že po 3 rokoch sa uvidí a keď nový systém nebude fungovať, tak ho možno prehodnotíte. No len neviem, či bude čo prehodnocovať, keď súkromné a cirkevné jedálne, kluby, umelecké školy, rôzne centrá voľnočasových aktivít či špeciálnopedagogické poradne zaniknú. Pán minister, viete, čo je najtragickejšie na tom? Že ani ľavicový exminister Milan Ftáčnik nezašiel tak ďaleko. Pán premiér Fico hovorí, že táto vláda plní program sociálnej demokracie. No ja mám pocit, pán minister, že vy ste nástroj, ktorý plní jeho socialistický program, lebo toto nie je podľa mňa ani videnie štandardnej sociálnej demokracie. Mám taký pocit, že včlenenie SDĽ do Smeru postupne valcuje pôvodné sociálnodemokratické idey zakladateľov Smeru. Ale nerozumiem, prečo ste sa na to prepožičali vy, keď sa Slovenská národná strana hrdo hlási ku kresťanstvu. Mali by ste si uvedomiť, že navrhované zmeny zlikvidujú súkromné, postupne ale aj cirkevné školy. A ďalšia zmena, ktorá sa len tak do povšimnutia odbornej verejnosti a médií dostáva, do tejto novely je zvýhodnenie mzdových normatívov podľa toho, v akých platových triedach má škola zaradených pracovníkov. Ale, inými slovami, povedzme si, čo toto znamená. Škola, ktorá zamestnáva dôchodcov, dostane oveľa viac peňazí ako škola s mladými nastupujúcimi učiteľmi. Myslíte si, že máme dostatok mladých učiteľov? Myslíte si, že tým získate a udržíte v školstve učiteľov cudzích jazykov alebo informatiky? Páni poslanci, chcem, aby ste vedeli, o čom budeme rozhodovať. Táto novela znamená míľový krok späť k socialistickému školstvu. Ak jej dáte zelenú, naštartujete postupný zánik súkromných škôl. A uvedomte si, že súkromné a ani cirkevné školy a ich školské zariadenia nevznikajú ako nástroj na zbohatnutie, sú často jedinou možnosťou obcí, ako sa pracujúci rodičia môžu postarať o svoje deti v predškolskom veku, sú často dobrým liekom na riešenie nezamestnanosti v danom regióne či dobrým spôsobom pre mládež na trávenie voľného času, čo je najlepšia prevencia proti kriminalite, drogám, alkoholu a podobne. Pán minister, nemôžem sa podpísať pod to, aby tento zákon išiel ďalej, a preto som navrhol v zmysle svojich oprávnení, aby tento zákon bol vrátený na prepracovanie. Ďakujem.